คลังชี้สลากแพงเพราะของมีน้อย
รมช.คลัง ชี้ ปัญหาสลากแพงน่าจะมาจากปริมาณในท้องตลาดน้อยไม่พอกับความต้องการ ส่วนการจัดสรรโควตามีคนดูแลอยู่แล้ว
13 ม.ค. 2553

รมช.คลัง ชี้ ปัญหาสลากแพงน่าจะมาจากปริมาณในท้องตลาดน้อยไม่พอกับความต้องการ ส่วนการจัดสรรโควตามีคนดูแลอยู่แล้ว 
นายประดิษฐ์ ภัทรประสิทธิ์ รัฐมนตรีช่วยว่าการกระทรวงการคลัง ในฐานะกำกับดูแลสำนักงานสลากกินแบ่งรัฐบาล กล่าวถึงการแก้ปัญหาการขายสลากกินแบ่งรัฐบาลเกินราคา หลังจากนายกรณ์ จาติกวณิช รมว.คลัง มีแนวคิดจะรื้อระบบการจัดสรรสลากกินแบ่งรัฐบาล (โควตา) ใหม่ จากปัจจุบันที่จัดสรรด้วยวิธีขายขาดให้ยี่ปั๊ว 5 ราย ว่า เรื่องนี้ทางกองสลากได้มีการแต่งตั้งอนุกรรมการดูแลเรื่องนี้อยู่แล้ว โดยที่ผ่านมาก็มีการพิมพ์สลากเพิ่ม และขณะนี้ราคาเริ่มปรับลดลงบ้างแล้ว แต่หากจะให้ปรับลดลงมากกว่านี้ คงต้องใช้เวลาอีกสักระยะ ซึ่งทางกองสลากอธิบายว่า จะขึ้นอยู่กับจำนวนสลากในตลาด ถ้าสลากมีมากราคาจะต่ำ แต่ถ้าสลากน้อยราคาก็จะสูงขึ้น ดังนั้นเรื่องนี้ขอให้ทางคณะกรรมการกองสลากเป็นผู้อธิบาย เพราะเป็นผู้ดำเนินการจัดสรร จัดจำหน่ายมาตลอด และมีเกณฑ์ในการดำเนินการอยู่ 
สำหรับเรื่องหวยออนไลน์สำหรับตนนั้น ถือว่าจบไปแล้ว เมื่อนายอภิสิทธิ์ เวชชาชีวะ นายกรัฐมนตรี ตั้งคณะกรรมการฯ ชุดนายเกียรติ ขึ้นมา ก็ต้องรอผลการทำงานของคณะกรรมการฯ ดังกล่าว ซึ่งผลจะออกมาอย่างไรตนไม่มีปัญหา ส่วนกระแสข่าวลือในสภาฯ ว่ามีนักการเมืองได้ผลประโยชน์กว่า 1 หมื่นล้านบาทในการยกเลิกหวยออนไลน์นั้น ยืนยันว่า ตนไม่ทราบเรื่องนี้    นายวันชัย สุระกุล ผู้อำนวยการสำนักงานสลากกินแบ่งรัฐบาล กล่าวว่า แนวคิดการแก้ปัญหาการจำหน่ายสลากกินแบ่งเกินราคาของนายกรณ์ ที่จะยกเลิกบริษัทเอกชนที่เป็นตัวแทนจำหน่าย โดยจะให้กองสลากเป็นผู้จำหน่ายให้กับประชาชนโดยตรง และกำหนดราคาขายที่ 90 บาทนั้น เห็นว่าขณะนี้กองสลากก็ได้ปรับปรุงระบบจำหน่ายผ่านตัวแทนต่างๆ ทั้งบริษัทเอกชน ผู้ค้าสลากรายย่อย มูลนิธิองค์กรต่างๆ เพื่อกระจายให้ถึงผู้บริโภคอย่างทั่วถึงแล้ว ซึ่งตนคงต้องปรึกษากับ รมว.คลังอีกครั้ง เพื่อชี้แจงข้อมูลประกอบการตัดสินใจ
"ระบบเดิมดีอยู่แล้ว เพราะมีเอกชนเป็นตัวแทนจำหน่าย จะเป็นการรับซื้อสลากทั้งชุด เพื่อรับความเสี่ยงจากการจำหน่าย ผมยืนยันว่า ระบบจำหน่ายเดิม ยังมีประสิทธิภาพ" นายวันชัย กล่าว